Okresná prokuratúra Senica 
Janka Kráľa 735, 905 45 Senica

Sp. zn. : Pv 830/13/2205	Senica, 20.3.2014
EEČ : 2-19-15-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Senica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 6.7.2013 v čase o 15.15 hod. v obci XXXXX, v izbe č. 44 XXXXX po predchádzajúcej hádke kvôli vráteniu cigariet fyzicky napadol XXXXX, nar. XXXXX tak, že ho sotil na posteľ, opakovane ho udieral päsťami do tváre a následne zobral z nočného stolíka kameň, ktorým XXXXX štyrikrát udrel do hlavy a rúk, ktorými si tento chránil tvár a hlavu, čím XXXXX spôsobil pomliaždenie mäkkých tkanív hlavy a tváre bez príznakov otrasu mozgu,  tržne – zmliaždené rany v oblasti temena hlavy v počte 4, v oblasti nosa a v oblasti IV. prsta pravej ruky, zlomeninu V. záprstnej kosti pravej ruky v oblasti pod hlavičkou s posunom úlomkov a zlomeninu II. záprstnej kosti ľavej ruky v strednej časti s dobou liečenia 4 - 5 týždňov,  

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Obvodného oddelenia PZ Šaštín - Stráže uznesením zo dňa 14.11.2013 pod ČVS:ORP-656/SS-SE-2013 podľa § 199 odsek 1 Trestného poriadku začal trestné stíhanie pre prečin ublíženia na zdraví podľa § 156 odsek 1 Trestného zákona a následne uznesením zo dňa 9.12.2013 podľa § 206 odsek 1 Trestného poriadku stíha XXXXX ako obvineného pre prečin ublíženia na zdraví podľa § 156 odsek 1 Trestného zákona na vyššie uvedenom skutkovom základe. 
	Dňa 19.3.2014 predložil poverený príslušník Obvodného oddelenia PZ Šaštín - Stráže na vec sa vzťahujúci vyšetrovací spis tunajšej prokuratúre s návrhom na zastavenie trestného stíhania.   
	Preskúmaním vyšetrovacieho spisu som zistila, že návrh povereného príslušníka PZ je odôvodnený.
 	V priebehu vyšetrovania boli k veci vypočutí svedok a poškodený XXXXX, svedkovia XXXXX, XXXXX, XXXXX, XXXXX a znalec XXXXX. Taktiež bolo zabezpečené odborné vyjadrenie od znalca z odboru zdravotníctva ako aj znalecký posudok z odboru zdravotníctvo a farmácia, odvetvie psychiatria, týkajúci sa vyšetrenia duševného stavu obvineného a boli zabezpečené tiež s vecou súvisiace listinné podklady. 
 	Obvinený XXXXX je zo spáchania skutku pre ktorý je stíhaný usvedčovaný výpoveďou poškodeného XXXXX, ako i svedkov XXXXX a XXXXX, ktorý boli prítomní pri jeho konflikte s poškodeným a taktiež priamo pozorovali útok obvineného XXXXX na poškodeného.   
	Nakoľko v priebehu dokazovania bolo zistené, že XXXXX bol rozsudkom Okresného súdu XXXXX sp. zn. XXXXX zo dňa XXXXX ktorý nadobudol právoplatnosť dňa XXXXX v celom rozsahu pozbavený spôsobilosti na právne úkony, vznikli pochybnosti o jeho duševnom stave. Preto boli na základe príkazu vydaného sudkyňou pre prípravné konanie Okresného súdu Senica zo dňa 23.12.2013 za účelom vyšetrenia duševného stavu obvineného XXXXX do konania pribratí znalci z odboru zdravotníctvo a farmácia, odvetvie psychiatria XXXXX a XXXXX. V záveroch znaleckého posudku podaného po vyšetrení obvineného znalci skonštatovali, že obvinený v čase spáchania trestného činu trpel a aj v súčasnej dobe trpí duševnou chorobou, a to paranoidnou schizofréniou. Táto duševná choroba mala vplyv na jeho ovládacie aj rozpoznávacie schopnosti. V čase spáchania trestného činu boli rozpoznávacie schopnosti obvineného znížené podstatným spôsobom, takže nevedel vôbec rozpoznať nebezpečnosť svojho konania pre spoločnosť. Jeho ovládacie schopnosti v čase spáchania skutku boli taktiež znížené podstatným spôsobom, takže nevedel /nemohol/ vôbec svoje konanie ovládať. Obvinený XXXXX má narušenú schopnosť správne chápať a reprodukovať prežité udalosti a jeho schopnosť správne vnímať je narušená duševnou chorobou. Obvinený chápe zmysel a význam trestného konania len čiastočne. Znalci odporúčajú obvinenému uložiť ochranné psychiatrické liečenie ambulantnou formou, ktoré sa v aktuálnej forme javí ako dostatočné.   

   	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	Prokurátor v zmysle § 215 odsek 1 písmeno e/ Trestného poriadku zastaví trestné stíhanie, ak obvinený nebol v čase činu pre nepríčetnosť trestne zodpovedný. 
Zastaviť trestné stíhanie z tohto dôvodu možno až vtedy, keď sa zistí, že stíhaný skutok sa stal, napĺňa znaky určitého trestného činu a spáchal ho obvinený, ktorý nebol v čase činu pre nepríčetnosť trestne zodpovedný. Nepríčetnosť, t. j. nedostatok rozpoznávacej alebo ovládacej schopnosti,  musí u páchateľa jestvovať v čase spáchania činu. 

	Vykonaným dokazovaním bolo preukázané, že skutok, pre ktorý bolo obvinenému  XXXXX vznesené obvinenie sa stal, spáchal ho obvinený 
a napĺňa skutkovú podstatu prečinu ublíženia na zdraví podľa § 156 odsek 1 Trestného zákona.   
	Nakoľko znalci z odboru zdravotníctvo a farmácia, odvetvie psychiatria, v záveroch vypracovaného znaleckého posudku skonštatovali, že obv. XXXXX nebol schopný rozpoznať nebezpečnosť svojho konania pre spoločnosť a taktiež nebol ani schopný ovládať svoje konanie v dôsledku duševnej choroby, bolo potrebné rozhodnúť tak ako je uvedené vo výrokovej časti tohto uznesenia a trestné stíhanie podľa § 215 odsek 1 písmeno e/ Trestného poriadku zastaviť. 

Poučenie:
Proti tomuto uzneseniu je prípustná sťažnosť do 3 dní odo dňa jeho doručenia cestou tunajšej prokuratúry ku Krajskej prokuratúre v Trnave. Sťažnosť má odkladný účinok. 

Mgr. Jaroslava Regásková
prokurátorka